Apple erken: 'Ons maak jou iPhone stadiger' | Maroela Media
Apple erken: 'Ons maak jou iPhone stadiger'
Foto: AP Photo/Alan Diaz
Apple het ná jare se bespiegeling dat sy ouer iPhone-fone doelbewus stadiger word erken dit is wel die geval.
Dit kom nadat Reddit-lede uitgevind het dat Apple se sagteware-opgraderings ouer iPhone-fone se werking stadiger maak. Dít sonder dat Apple vir gebruikers 'n goedkoop manier gee om ou iPhone-fone se batterye te vervang.
Verbruikers word as't ware dus gedwing om na die jonger modelle op te gradeer. Apple het gesê dat hy verlede jaar vir die iPhone 6, 6s en SE sy sagteware verander het om die agteruitgang van die batterye meer geleidelik te laat plaasvind.
"Ons hoofdoel is om die beste moontlike ondervinding vir ons kliënte te bied. Dit sluit die algehele werking en verlenging van die toestel se lewe in," het 'n woordvoerder van Apple gesê.
Die probleem is dat kliënte die indruk kry dat hulle 'n nuwe iPhone moet koop, wanneer hulle eintlik net 'n nuwe battery nodig het.
'n iPhone waarsku nie dat jou battery besig is om die gees te gee nie – die foon se verwerkingspoed word bloot net beperk. iPhone-fone gebruik litiumbatterye wat ná meer as 500 keer se laai begin taan. Om jou iPhone se battery te vervang kan 'n reuseverskil maak. Herstelplekke soos iFixit het gesê 'n nuwe battery kan 'n iPhone se werking met 100% verbeter.
Maar om 'n iPhone se battery te vervang is baie duur. Apple doen dit vir $80 in sy winkels, maar jy kan 'n nuwe iPhone 6-battery vir so min as $20 koop. Dit is wel baie moeilik om self die battery te vervang. Indien jy dit na 'n ander winkel neem om te vervang óf jy dit self regkry, verval jou Apple-waarborg.
Die vraag is dus hoekom Apple nie sy fone so ontwerp dat verbruikers self die battery kan vervang nie? Dit het tot gevolg dat al hoe meer verbruikers vra vir wetgewing wat hulle die reg gee om self hul elektroniese toestelle te kan herstel. Dié soort wetgewing is al elders in die wêreld voorgestel, maar talle groot tegnologiemaatskappye, insluitend Apple, het kapsie daarteen gemaak.
Apple selfoon tegnologie
Kersvakansie in die ruimte?
Nuwe funksies vir "veiliger" Facebook
Hierdie feite het nou nie juis tot gevolg dat ek n Apple handelsmerk entoesias sal word nie.
Ons moes onlangs vir die werk tablets aanskaf . Die Apple wat dubbel soveel as die Samsung kos , was nie geskik virdie werk nie.
Gelukkig was Appel bereid om terug te vat omdat hulle spesifiek gevra is oor die werksvermoe .
Oneties om produk se werking doelbewus te verswak. Ek hoop daar kom 'n klas-aksie.
Motorvervaardigers maak doelbewus onderdele met 'n beperkte lewensduur wat met verloop van tyd vervang moet word. Ek is onbewus van enige klas-aksie wat al hieroor teen dié vervaardigers ingestel is. Apple produkte, alhoewel duur, is van uitstekende gehalte, gebruikersvriendelik vir hul spesifieke toepassings, en iOS (en MacOS) is in my ervaring veel beter as Android of Windows. Apple is nie verniet die grootste globale handelsmerk nie!
Nee wat apple ?
Pateties en erg gulsig van hul apple ,dit kom basies neer op bedrieging…Nie n groot aanhanger van appel of apple mac nie hul probeer jou beperk en boelie om elke draai vir peper duur produkte!